Thomas Jensen (S), 2011-11-29:
Det skal være sundere at være dansker, også selv om det betyder, at vi må bruge øgede afgifter til at reducere forbruget af de usunde varer.
For Socialdemokraterne har folkesundheden altid haft førsteprioritet, og det er derfor, vi med det her lovforslag hæver priserne på en lang række usunde og sundhedsskadelige produkter, til gavn for danskernes sundhed.
For vi ved, at både tobak, alkohol, fedt- og sukkerholdige varer er årsag til store livsstilssygdomme som kræft og hjerte-kar-sygdomme, sygdomme, der både har store menneskelige og store samfundsmæssige konsekvenser.
Vi ved også, at danskerne i dag gennemsnitligt lever kortere tid end borgerne i de fleste andre OECD-lande.
Det kan vi ikke sidde overhørig, og det forpligter os til at handle.
En bedre folkesundhed opnås bedst ved at forebygge og forhindre, at sygdomme opstår.
Det giver flere gode leveår og større livskvalitet for den enkelte, og samfundet får gavn af et mindre pres på ressourcerne i sundhedsvæsenet.
Samtidig vil en bedre forebyggelse betyde færre sygedage, hvilket reducerer arbejdsgivernes og det offentliges udgifter ved sygefravær.
Et alkoholforbrug, der overskrider Sundhedsstyrelsens anbefalinger, reducerer i gennemsnit levetiden med næsten 5 år, og ifølge Forebyggelseskommissionen kan knap en fjerdedel af alle årlige dødsfald henføres direkte til rygning.
Derfor er det helt essentielt, at vi gør, hvad vi kan, for at forebygge, at specielt unge begynder at ryge.
Det kan vi bl.a. gøre, ved at særlig de billige cigaretter bliver dyrere, så de unge skal bruge lidt flere af lommepengene til at købe en pakke cigaretter.
Regeringen vil søsætte to tiltag, der skal gøre de billige cigaretter dyrere.
For det første går vi i det her lovforslag fra et hovedfokus på en værdigift til et hovedfokus på en stykafgift på cigaretter.
For det andet kommer der i det nye år et forslag, som er sendt i høring – i øvrigt i god tid, skal jeg nævne her i dag – om et minimumsantal cigaretter i en pakke, så producenterne af de billige cigaretter ikke kan holde pakkeprisen nede ved at putte færre cigaretter i pakkerne.
Særlig et for stort indtag af specielt fedt og sukker er en hovedårsag til livsstilssygdomme, ikke mindst blandt personer med lav indkomst, der i forvejen er udsat for livsstilssygdomme.
Regeringen foreslår derfor også at øge afgifterne på usunde fødevarer som chokolade, slik, konsumis og sodavand.
Formålet med lovforslaget er så såre simpelt, nemlig at hæve afgifterne på en række usunde fødevarer samt tobak, øl og vin til gavn for folkesundheden.
Så ved vi godt, at den højreorienterede opposition om lidt – igen igen – vil minde os om, at det, når vi hæver afgifterne, så bliver dyrere at være dansker.
Vi kender jo snart sangen.
Men de glemmer at fortælle, at vi også gør det sundere at være dansker.
Forslaget vil være med til at forlænge danskernes levealder ganske betragteligt, og så vil det også øge indtægterne til statskassen, når man indregner det formodede tilbageløb fra en øget grænsehandel.
Det syntes vi ikke var en fair fordeling.
Provenuet fra det her forslag vil gå til at skaffe finansiering til målrettede offentlige udgifter, til gavn for alle danskere.
Det synes vi er en retfærdig prioritering.
Socialdemokraterne kan støtte lovforslaget om afgifter på de usunde fødevarer.